УВЕДОМЛЕНИЕ
Изготвен е проект на Наредба за реда за създаване, организацията и дейността на клубовете за пенсионери на територията на Община Котел. Проектът е публикуван на интернет страницата на община Котел. На основание чл. 26, ал.2 от Закона за нормативните актове, проектът на нормативния акт се предоставя на Вашето внимание, като в тридесет дневен срок от публикуването му може да депозирате писмено Вашите предложения, мнения и препоръки по проекта на e-mail: obkotel@vip.bg или на адрес в гр. Котел, пл. „Възраждане” № 1, стая № 2, в рамките на работното време от 8.00 до 17.00 часа. 
Вносител: Коста Каранашев, кмет на община Котел
МОТИВИ:

I. Причини, които налагат приемането на Наредба за реда за създаване, организацията и дейността на клубовете за пенсионери на територията на Община Котел:
С Решение № 126/31.03.2016 г. Общински съвет-Котел е приел Стратегия за развитие на социалните услуги в община Котел (2016-2020 г.) От данните и анализа, съдържащи се в стратегията се установява затруднен и изолиран живот на старите хора в отдалечените и изолирани населени места. В стратегията е изведени рискова група „Стари хора”, обособени в три категории: лица в пенсионна възраст; самотно живеещи стари хора, живеещи в изолирани населени места и стари хора с увреждания. В стратегията е посочено, че по данни от НОИ в общината живеят общо 4518 пенсионери от които 3 109 са с пенсии за стаж и възраст, 1168 – с пенсии за инвалидност,от които 595 ненавършили пенсионна възраст и 220 пенсионери със социални пенсии. В стратегията по отношение на тази рискова група са набелязани и необходими мерки за подкрепа, идентифицирани от хората в пенсионна възраст, като сред тях са посочени подобряване на комуникация между старите хора в малките изолирани населени места, осигуряване на възможност за общуване и развлечения. Всичко това е основание да се търси правна възможност за създаване на услуга, насочена към целевата група-лица в пенсионна възраст с оглед оказване на подходяща подкрепа, поддържане на социалните контакти и активното дълголетие на пенсионерите. 
Съгласно чл. 36, ал. 5 от Правилник за прилагане на Закона за социално подпомагане гласи, при необходимост и съобразно потребностите на населението на всяка община могат да се разкриват и други видове социални услуги. С предложеният проект на наредба се определя редът за създаването, организацията и дейността на клубовете на пенсионерите като форма за социална интеграция и социална услуга в общността на територията на община Котел и по този начин ще се отговори напълно, своевременно и адекватно на потребността от разкриването на тази услуга.
II. Целите, които се поставят:

С предложения проект на Наредба за реда за създаване, организацията и дейността на клубовете за пенсионери на територията на Община Котел се цели предприемане на мерки за подкрепа на хората в пенсионна възраст чрез въвеждане на клубовете на пенсионера като форма за социална интеграция и социална услуга в общността на територията на община Котел.
III. Финансовите и други средства, необходими за прилагането на новата уредба:
Предложения проект на Наредба за реда за създаване, организацията и дейността на клубовете за пенсионери на територията на Община Котел ще ангажира финансов ресурс, необходим за обезпечаване дейността на клубовете на пенсионера, които ще бъдат създадени по този ред. Финансовият ресурс необходим за 2017 г. е осигурен с приемането на бюджета на община Котел за 2017 г. с Решение № 374/28.02.2017 г., прието от Общински съвет-Котел. В местна дейност 525 „ Клубове на пенсионера, инвалида и др” са предвидени средства в размер на 12 000 лв. за обезпечаване на дейността. Необходимият за следващите години финансов ресурс ще бъде осигуряван чрез бюджета на община Котел за съответната година. Не се предвижда ангажиране на допълнителни човешки ресурси.
IV. Очакваните резултати от прилагането, включително финансовите, ако има такива:

Постигане на поставените цели, посочени в т.II от настоящия доклад в пълна степен.
           V. Анализ за съответствие с правото на Европейския съюз:
  
         Предлаганата Наредба за реда за създаване, организацията и дейността на клубовете за пенсионери на територията на Община Котел е подзаконов нормативен акт, разработен на основание чл. 8 от Закона за нормативните актове,  чл. 21, ал.2 от ЗМСМА и чл.36, ал.5 от ППЗСП, поради което съответствието и с правото на Европейския съюз е предопределено от съответствието на цитираните закони.

VI. Правни основания за приемането: чл.21, ал.2 от ЗМСМА, във връзка с чл.8 от ЗНА и при спазване изискванията на чл. 26 и чл. 28 от ЗНА и чл. 76, ал. 3 и чл. 77 от АПК,  предлагам на Общински съвет-Котел следния 

ПРОЕКТ ЗА РЕШЕНИЕ:

Приема Наредба за реда за създаване, организацията и дейността на клубовете за пенсионери на територията на Община Котел.
ПРОЕКТ!
НАРЕДБА 

за реда за създаване, организацията и дейността на клубовете за пенсионери на територията на Община Котел

 
Глава първа
Общи положения

Чл. 1. С тази наредба се определя редът за създаването, организацията и дейността на клубовете на пенсионерите, наричани за краткост по-нататък "клубове", като форма за социална интеграция и социална услуга в общността.        
Чл.2.  Клубовете са местна дейност, финансирана от общинския бюджет.
Чл.3. Клубовете се учредяват на териториален принцип в населените места в община Котел при условия и ред,  указани в настоящата наредба.
Чл.4. Клубовете имат за цел да съдействат за поддържане на социалните контакти и активното дълголетие на пенсионерите.
Чл.5. За изпълнение на своите цели и инициативи, клубовете на пенсионера си сътрудничат с общинска администрация, държавни и общински органи и учреждения, неправителствени организации, физически и юридически лица и други.
Чл.6. Клубовете осъществяват следните дейности и мероприятия:

1. Социални – срещи и социални контакти на клубните членове, организиране на срещи и консултации с представители на общински и държавни институции, имащи отношение към проблемите на пенсионерите, проучване и подпомагане на социално-слаби граждани от съответното населено място, организиране на посещения и помощ за самотно живеещи пенсионери;

2.  Здравни – здравна просвета, изнасяне на здравни беседи, здравни консултации и др;

3. Културни – честване на празници и рождени дни, организиране на художествена самодейност и участие в конкурси, фестивали и други форми на художествена самодейност на местно, регионално и национално ниво и др.

Глава втора
Организация и управление

Чл. 7 (1) Клубовете се откриват, закриват и преместват с решение на общинския съвет по предложение на кмета на общината. 
 
(2)  Клубове на пенсионера по реда на тази наредба се откриват:

1. в гр. Котел при минимум 30 желаещи пенсионери,  с постоянен или настоящ адрес на територията на гр. Котел като е допустимо откриването на не повече от три клуба;
2. в село Ябланово при минимум 30 желаещи пенсионери с постоянен или настоящ адрес на територията на с. Ябланово, а в останалите населени места на територията на Община Котел-кметства и кметски намесничества при минимум 15 желаещи пенсионери с постоянен или настоящ адрес на територията на съответното населено място като е допустимо откриването само на един клуб в едно населено място;

(3) За откриването на клуб се подава писмено заявление до кмета на общината, подписано от изискуемия минимален брой жители в пенсионна възраст от съответното населено място. 
(4) Отдел „Социални и хуманитарни дейности” към Община Котел проучва потребностите от клубове на пенсионера на територията на Община Котел и предлага  на кмета на Община Котел откриването, закриването или преместването им.  
(5) Клубовете са достъпни за всички лица в пенсионна възраст с постоянен или настоящ адрес в съответното населено място, които спазват правилника за вътрешния ред на съответния клуб. 
(5) Едно лице може да членува само в един клуб на пенсионера.
Чл.8. (1) На пенсионерските клубове се предоставят безвъзмездно помещения –  общинска собственост с решение на общинския съвет, а при липса на подходящи помещения-общинска собственост могат да се наемат помещения за нуждите на съответния пенсионерски клуб с решение на общинския съвет.
(2) Разходите по издръжката и поддръжката на клубовете- наеми, електрическа енергия, вода, абонамент, ремонти, външни услуги и материали са за сметка на общинския бюджет. 
Чл.9. Отдел „Социални и хуманитарни дейности” към Община Котел подпомага организационно и методически клубовете на пенсионера на територията на Община Котел и осъществява контрол по законосъобразността на техните действия. 

Чл. 10. Органи на клубовете са :

1. Общо събрание;

2. Клубен съвет;

3. Председател;

4. Контролен съвет;
Чл. 11. (1) Общото събрание на клуба се състои от всички членове-пенсионери, ползващи неговите услуги. Свиква се най-малко веднъж в годината и се счита за редовно ако са присъствали 50% плюс един от ползващите услугата в клуба. Решенията се приемат с обикновено мнозинство от присъстващите.

(2) Общото събрание се свиква от клубния съвет по негова инициатива. То може де се свика по  искане на една трета от ползващите услугата в клуба или по искане на кмета на Община Котел. 
 (3) Свикването се извършва чрез поставяне (залепяне) на покана в сградата, в която се помещава клубът, най-малко седем дни преди насрочения ден. 

 (3) Поканата съдържа дневния ред, датата, часа и мястото за провеждане на общото събрание и  по чия инициатива то се свиква.
Чл. 12. Общото събрание:

1. приема, изменя и допълва правилника за вътрешния ред на клуба;

2. избира и освобождава председателя и членовете на клубния съвет;

3. избира и освобождава председателя и членовете на контролния съвет;

4. обсъжда и приема годишния отчет за дейността на клубния и контролния съвет;

5. утвърждава план-сметка за разходите  на клуба;
6. приема програма за дейността на клуба и разпределението на средствата по мероприятия;
7. взима и други решения, предвидени в правилника;
Чл. 13. (1)  Клубният съвет е управителен орган на клуба. Той е в състав от три до пет души, избрани измежду членовете на клуба, в това число председател и касиер на клубния съвет. 
(2) Лицата, включени в състава на клубния съвет се избират от общото събрание за срок от 3 (три) години.
Чл.14. Клубният съвет:

1. свиква общото събрание и определя дневния ред;

2. осъществява ръководна дейност в съгласие с правилника и законите на РБ и осигурява изпълнението на решенията на общото събрание;

3. приема новите членове на клуба;
4. представлява клуба, определя обема на представителната власт на отделни негови членове;

5. изработва правилник за вътрешния ред;

6. изготвя и представя на общото събрание годишен отчет за дейността на клуба;

7. предлага проекто-програма за дейността на клуба и разпределението на средствата по мероприятия;

8. прави предложение за утвърждаване от общото събрание на план-сметка за разходите  на клуба;

9. поддържа връзка с отдел „Социални и хуманитарни дейности” в Община Котел, кметовете на кметства и кметски наместници, с държавни и общински учреждения, с неправителствени организации, физически и юридически лица и др.;

10. организира и ръководи дейността на клуба.

Чл.15. (1) Заседанията на клубния съвет се свикват и ръководят от председателя по негова инициатива. Председателят е длъжен да свика заседание на клубния съвет при писмено искане на една трета от членовете му. При отсъствие на председателя заседанието се ръководи от определен от клубния съвет негов член.  

(2) Заседанието е редовно, ако на него присъстват повече от половината от членовете на клубния съвет. 

      
(3) Клубният съвет може да вземе решение и без да бъде провеждано заседание, ако протоколът за взетото решение бъде подписан без забележки и възражения за това от всички членове на клубния съвет.
    
(4) Заседанията се ръководят от председателя на клубния съвет, а в негово отсъствие – от избран от клубния съвет негов член.

Чл.16. Клубният съвет взема решенията си с мнозинство от присъстващите.
Чл. 17. (1) Председателят на клубния съвет е член на клубния съвет. Той представлява клуба, ръководи дейността на клубния съвет.

 (2) Когато председателят е възпрепятстван да изпълнява временно правомощията си, то те се поемат от един от членовете на клубния съвет, определен от председателя.
Чл. 18. (1)  Контролният съвет е контролен орган на клуба. Той е в състав от три члена, избрани измежду членовете на клуба, в това число и председател на контролния съвет. 
(2) Лицата, включени в състава на контролния съвет се избират от общото събрание за срок от 3 (три) години.

Чл.19. Контролният съвет:

1. контролира изпълнението на решенията на органите за управление на клуба;

2. упражнява контрол за целесъобразното и законосъобразно осъществяване на дейността, както и за опазване на имуществото на клуба;

3. изготвя и представя пред общото събрание  годишен отчет за дейността си;

Глава трета
Финансиране
Чл. 19. Източници на финансиране на клубовете са:

1.   Бюджетни средства;

2. Дарения;

3. Други приходи, допустими съгласно действащата нормативна уредба.
Чл.20. Отдел „Социални и хуманитарни дейност” в община Котел предлага необходимите средства за дейността и издръжката на клубовете за включване в общинския бюджет за съответната година като взема предвид програмите за дейността на клубовете и разпределението на средствата по мероприятия, както и утвърдените от Общите събрания на клубовете план-сметки за разходите  им.
Чл. 21. В клубовете се води следната задължителна документация: 

1. списъчна книга на членския състав с подпис на всеки член на клуба;

2. правилник за вътрешния ред на клуба;

   
3.   приходно - разходна книга;

     
4.   инвентарна книга за имуществото на клуба;

     
5.   протоколи от заседанията на общото събрание, на клубния и контролния съвет.

Глава четвърта 
Права и задължения на членовете на клубовете
Чл.22. Членовете на клуба са длъжни:

1.   да спазват хигиената в клуба;

2.   да полагат грижи за стопанисване на помещенията и имуществото на клуба;

3.   да проявяват инициатива за подобряване работата на клуба;

4.   да спазват реда, определен с Правилника за вътрешния ред на клуба;

5.   да спазват разпоредбите на настоящия правилник.

Глава пета
Заключителни разпоредби
§1. Настоящата Наредба се приема на основание чл.21 ал.2 от Закона за местното самоуправление и местната администрация във връзка с чл.36 ал.5 от Правилника за прилагане на Закона за социалното подпомагане. 

§2. Настоящата Наредба е приета с Решение №…………... на Общински съвет-Котел и влиза в сила от датата на приемането й.

 

 
        Председател на Общински съвет: ...........







